
1. En julenisse til besvær

Jeg stirret på den fremmede mannen som plutselig sto i entreen vår. Han gikk kledd i julenissekostyme, hadde stort, hvitt skjegg og små, blå øyne.

«Ho, ho, ho,» lo julenissen, som om han hilste på en gammel kjenning. Deretter løftet han av seg den tunge, brune sekken og lukket ytterdøren bak seg. «Er det noen snille barn her?»

Jeg så på tvillingsøsteren min, Ane. Hun så like forvirret ut som jeg følte meg.

Så stilte mamma det spørsmålet alle ønsket svar på.

«Hvem er du, egentlig?»

Spørsmålet burde ha kommet da ytterdøren først ble åpnet, men ingen av oss hadde vært raske nok. Julenissen gliste bredt, som om han bare hadde ventet på å få spørsmål om sitt opphav.

Situasjonen var nokså komisk. Både jeg og Ane var 16 år gamle, og hva sprøere var: vi hadde aldri noen sinne hatt julenissen på besøk før. Så hvorfor vi nå fikk ham ramlende inn over dørstokken, ti år etter rettmessig julenisse-alder, det kunne ingen av oss forstå.

«Jeg kommer med kjekke gaver til barna,» svarte nissen, som om det var opplagt.

Mamma så skeptisk ut. Så mistenksom hadde jeg aldri sett henne før – ikke siden den gangen Ane knuste akvariumet til Hjalmar, gullfisken vår.

«Både Jakob og Ane er ganske store,» svarte mamma, og pekte deretter mot døren. «Jeg tror kanskje du har gått til feil hus?» Hun smilte forhåpningsfullt.

Nissen bare ristet på hodet. Han så fra øye til øye.

«Jeg vet at Jakob og Ane bor her, og derfor har jeg kommet riktig.»

Mammas ansikt stivnet.

Jeg kunne ikke unngå å smile. Dette ble rett og slett for absurd.

«Vi får vel ta imot gavene, da,» sa plutselig Ane, og smilte bredt til nissen.

«Ja visst, ja visst,» svarte han, og lo hjertelig. «Kanskje ville det være hyggeligere å samles inne i stuen?»

«Ja, hvorfor ikke?» Jeg veivet armen i retning stuen, ledet an og gjorde tegn til at nissen skulle følge etter. Vi fikk bare se det komiske i dette. Mest sannsynlig hadde en eller annen bekjent hyret inn denne sære overraskelsen av en spøk.

Mamma subbet etter oss inn i stuen, og lukket døren stille bak seg. Jeg så at hun kastet et blikk mot vinduene, som for å forsikre at de mørkerøde julegardinene var trukket for. I det siste hadde hun vært så redd for at naboene skulle se inn. Jeg og Ane kunne ikke ha brydd oss mindre. Vi visste godt at vi var litt spesielle til tider, men var ikke det en bra ting?

Julenissen satte seg godt til rette i godstolen foran peisen og begynte å dra opp gaver fra sekken sin.

Tre par øyne fulgte ham. Mammas øyne lyste av forferdelse.

«En til damen, og en til herren.» Julenissen smilte bredt idet han overleverte gavene.

Vi takket, tok imot og rev av det blodrøde papiret.

Så sto vi der, med hver vår tannkost. Min var rosa, Anes var blå. Jeg så at hun tenkte det samme som meg. Burde det ikke ha vært omvendt?

«Enkelte har klagd på at vi fokuserer for mye på kjønn,» sa julenissen og klukklo. «Vi pleide å gi rosa tannbørster til jentene og blå til guttene, men da var det noen foreldre som reagerte og sa…». Mamma avbrøt ham der.

«Unnskyld meg, men hva snakker du om? Hva slags bande er det du kommer fra?» freste hun. «Hvem jobber du for?»

Jeg og Ane krympet oss under det fiendtlige tonefallet.

«Slapp av,» sa julenissen, helt rolig. Han lot ikke til å frykte lampen som mamma nå hadde grepet med høyrehånden.

«Vennligst gå,» sa hun skarpt. De blågrønne øynene lynte av skrekk og sinne. Et eller annet hadde fått henne til å tenne på alle plugger.

«Ta det rolig. Jeg er en gammel venn av Gjermund, og han tenkte det ville være på sin plass med en liten julespøk,» forklarte julenissen omsider.

Jeg så at mamma senket lampeskaftet. Gjermund var broren hennes, vår onkel. Han var litt spesiell, det visste alle. Like fullt hadde han et stort hjerte, og en enda større fantasi.

«Hvorfor sa du ikke det med en gang?»

Julenissen reiste seg omsider fra stolen, kremtet litt og smilte.

«Du ville ikke ha likt meg uansett, ville du?»

Mamma la armene i kryss, som for å skjerme seg fra noe.

«Nei. Jeg har aldri likt fantasiskapninger,» svarte hun bestemt.

«Tenkte meg det. Ane, Jakob – ha en fin julaften, og husk å prøve tannkostene. De er bedre enn den slags man får kjøpt på butikken.» Julenissen blunket. Han snek seg forbi meg, og jeg hørte at han mumlet, så lavt at bare jeg kunne høre det: «Det er en veldig interessant tannkost, det der.»

Jeg ble så forfjamset at jeg ikke greide å si noe.

Så gikk han ut i entreen, åpnet ytterdøren og forsvant ut.

«Farvel,» ropte Ane etter julenissen. «Og god jul!»

Julemiddagen utartet seg ikke helt som vanlig den kvelden. En rar stemning fløt mellom oss, og alle visste at det var hemmeligheter i luften. Men ingen visste hvem sine hemmeligheter det var.

«Fra nå av åpner vi ikke døren med mindre vi vet hvem som kommer,» sa mamma mens hun spiddet potetbåtene sine. «Hvem vet hva slags fremmede mennesker som dukker opp neste gang?!»

Jeg og Ane sendte hverandre blikk, slik vi ofte gjorde.

«Jeg synes han var koselig, jeg,» sa Ane mens hun skar opp pinnekjøttet, for deretter å salte det. Ane var alltid så positiv. Hun tenkte godt om alle. Mamma var helt motsatt.

«Dersom du fortsetter å være så naiv, vil du havne i skumle situasjoner,» advarte mamma. «Tror du kanskje at slemme mennesker forteller deg at de er slemme?» Hun drakk opp siste rest av hvitvinen fra krystallglasset sitt. «Jakob, sender du vinflasken?»

Jeg gav henne flasken, men ikke uten et blikk fra Ane. Vi visste begge at mamma hadde en tendens til å ta litt for mange glass.

«Kan vi ikke bare glemme den gærne julenissen?» foreslo jeg. Ikke at jeg hadde glemt ham selv. Merkeligere visitt hadde jeg faktisk ikke opplevd.

Mamma tørket seg rundt munnen med servietten, reiste seg og begynte å bære ut de halvtomme skålene.

«Jo, det kan vi faktisk. Hva om vi heller snakker om fremtiden deres?»

Jeg kvalte et sukk. Nå begynte hun igjen. Selvsagt skulle vi bruke julekvelden på å diskutere det samme, gamle emnet.

«Kan vi foreslå noe annet?» Ane skjøv fra seg sin tallerken.

Mamma stirret på oss. Det skittenblonde håret var dratt bakover av en sølvspenne, men et par stive krøller spratt frem foran ansiktet likevel. Vi lignet slett ikke på henne. Både jeg og Ane hadde mørke øyne og mørkt hår. Det hendte jeg lurte på om vi var adopterte, men mamma hadde forsikret oss at det ikke var tilfelle.

De blågrønne øynene hennes var tunge av sminke, og jeg syntes plutselig at hun så gammel ut. Innerst visste jeg at det ikke hadde vært enkelt å oppdra to tvillinger helt alene.

«Hvordan tror dere det hadde gått med meg om jeg ikke hadde tatt noen utdannelse?»

Jeg lente meg tilbake på stolen, og visste hva som kom. Sannheten var at jeg og Ane hadde tatt en pause i skolegangen vår, slik at vi kunne finne ut av ting. Med andre ord hadde vi ikke begynt på videregående i høst.

«Både jeg og Ane har en jobb,» svarte jeg.

«Hadde,» rettet mamma skarpt og skjenket seg mer vin. «Dere ble nettopp oppsagt.»

Ane sperret opp øynene.

«Vi ble ikke sagt opp, ikke på den måten. Bedriften måtte legge ned.»

Jeg nikket og slo hendene sammen.

«Vi finner oss noe annet etter nyttår. Referansene våre er gode,» sa jeg, som for å berolige vårt nervevrak av en mor.

«Tror dere det er så enkelt?» Mamma stønnet lavt.

Jeg tvilte på at det ville bli vanskelig å skaffe seg jobb på en ny burgersjappe, men av en eller anen grunn virket det ikke som om mamma ønsket denne fremtiden for oss. Jeg måtte le inni meg. «Spiller det noen rolle hva vi gjør, så lenge vi trives?» Ane pleide å sette mamma på plass.

«Det spiller kanskje noen rolle den dagen dere ønsker å skaffe dere hus og barn?»

Mamma sukket dypt og fortsatte: «Men herlighet, skjønner dere ikke at jeg maser om dette til deres eget beste?»

Jeg visste ikke hva jeg skulle si. Vi hadde allerede gitt henne en million forklaringer. Jeg hadde planer om å ta en utdannelse, jeg måtte bare vite hvilken.

«Er det ikke bedre at vi velger riktig når vi først velger skole?» Ane stirret strengt på mamma.

«Eller vil du at vi skal velge feil og droppe ut? Jeg synes ikke det høres særlig smart ut.»

Jeg visste ikke hva jeg skulle si. Jeg var rett og slett uendelig lei av denne samtalen. Mamma var utdannet hudlege, og åpenbart ønsket hun det samme for meg og Ane. Dessverre var det uaktuelt for min del. For selv om mamma tjente godt i jobben sin, virket det som hun hatet den.

«Kan du ikke bare la oss finne ut av dette selv, da? Det har bare gått et halvt år!» Jeg gliste bredt, som om det ville gjøre alt godt.

Mamma dro hånden gjennom håret. Jeg visste at hun var en forkjemper for allmenn skolegang – det eneste smarte valget.

«Vi er ikke helt som de andre ungdommene,» sa Ane etter hvert. Hun lot ikke til å være lei seg for det. Snarere tvert imot. I stemmen hørtes en stolthet.

«Nei, jeg har skjønt det,» sa mamma oppgitt. Hun reiste seg igjen, grep de tomme tallerkenene og plasserte desserten på bordet: en stor porsjon riskrem.

Vi ventet med julegavene. Som vanlig ble det maraton med julefilmer i den overpyntede stuen. Peisen hadde akkurat sluknet, og den eneste belysningen kom fra julestjernen i toppen av treet. Jeg og Ane holdt oss våkne, men mamma sovnet, som alltid, med et halvtomt vinglass i hånden. Jeg hadde spist meg kvalm på skumnisser og julemarsipan, og skulle akkurat til å sette på en ny film da Ane utbrøt: «Vi har jo glemt julegavene!»

Visst hadde vi det, men det var bare én gave jeg tenkte på da hun kom med denne påminnelsen. Jeg åpnet munnen for å si det, men så stusset jeg litt. Måtte mamma holdes utenfor? Jeg fortalte Ane hva nissen hadde sagt om tannbørstene, og hun ble mildt sagt forskrekket.

«Da var det kanskje noe rart med ham likevel,» sa hun.

«Tuller du?!» Jeg lo. «Det er klart det var noe rart med ham. Tenk deg om! Fyren kommer ubedt inn hit og gir oss tannbørster! Jeg mener – hvem gjør sånt? Jeg tror faktisk ikke at onkel Gjermund kan ha kokt i hop noe slikt.»

Ane måtte le, hun også, og tilføyde: «Tenk om dette er langt mer mystisk enn vi tror?.»

Det var bare én ting å gjøre, og det straks. Ane løp for å hente nissens julegaver.

Så sto vi der, inne på badet, med tannbørstene våre. Jeg kikket på min, og nølte med å ta av plastbelegget.

Ane hadde ikke turt, hun heller. Omsider sa hun det begge tenkte.

«Tenk om det er noe veldig skummelt med disse gavene?»

Det gikk opp for meg at jeg ikke ville være så pysete. Hva for en skade kunne vel en tannbørste påføre meg?

«Nei, ærlig talt. La oss prøve dem,» sa jeg bestemt, og begynte å åpne plasten.

«Greit,» sa Ane enig, og gjorde som meg. «Men tror du kanskje at vi kan bytte farge?»

Vi lo begge litt. Jeg gav min rosa tannbørste til henne.

«Greit nok. Ingenting mystisk ved min,» sa jeg, nesten skuffet. Jeg dreide rundt på skaftet.

Det var da Ane utstøtte et lite, overrasket grynt.

«Hva er det?!» sa jeg forferdet. «Vi burde ikke vekke opp mamma.»

Ane holdt frem tannbørsten sin med skjelvende hånd.

«Se da!»

«Se hva? Jeg ser ingenting!» Jeg stirret på tannbørsten slik jeg aldri før hadde stirret på en tannbørste.

«Du ser ikke godt nok! Se nærmere på selve børsten!»

Ane stakk meg nesten i øyet med den.

«Hei! Pass på!»

Da så jeg det, og jeg kvapp høyt. Oppå selve børsten, med veldig små bokstaver, skrevet i noe som lignet rød tannkrem, sto det skrevet: «puss og spytt».

«Jeg tror det er meningen at vi skal bruke dem. Deretter kommer det til å skje noe,» mente Ane. Hun skrudde på kranen. «Tør vi?»

Jeg var for nysgjerrig, så jeg løftet opp min, leste samme beskjed mellom de små kostene på børsten, og begynte å pusse tennene.

Så spyttet jeg ut tannkremen. Den var knallrød.

«Uærk. Hva i alle dager er de laget av?»

Det var da den virkelige overraskelsen overmannet oss. Jeg og Ane sluttet straks å le. Den staselige marmorvasken til mamma ble straks fylt med skum fra spytt blandet med vann og rød tannkrem. Men tannkremen forsvant ikke ned i sluken – den ble hengende igjen da spyttet ble vasket bort. Tilbake sto det skrevet en beskjed i rødt.

«Dette er ganske… uvanlig,» måtte jeg erkjenne.

Ane nikket stille. Hun hadde ikke prøvd sin tannkost ennå.

Jeg leste hva som sto der, og rynket straks pannen. «Dette er så rart.»

«05.00 presis, natt til første. Puslespillhuset,» leste Ane. «Hva i…?»

Jeg måtte flire litt.

«Puslespillhuset? Snakker de om «The Paint Puzzle» nede i sentrum?»

Puslespillhuset hadde fått navnet sitt fordi det så ut til å være lappet sammen av forskjellige materialer, i tillegg til å være tagget ihjel med alle regnbuens farger.

«Du mener narkohuset?» Ane kremtet. «Er det ikke der en fyr tok overdose for en tid tilbake…?» «Nei,» sa jeg fort. «Det var ikke der. Puslespillhuset er et tilholdssted for ungdommer som ikke vet hva de skal gjøre med livet.»

«Akkurat sånne som oss, da?» Ane lo.

«Helt riktig,» smilte jeg. Så ble jeg straks alvorlig igjen. «Hva skal vi gjøre?»

Ane begynte å pusse tennene sine, gurglet og spyttet ut i vasken. Til syne kom nøyaktig den samme beskjeden.

«Det er noe veldig merkelige med disse tannbørstene,» sa jeg for å være komisk.

«Jeg synes vi skal dra og sjekke!» Anes nøttebrune øyne lyste mot meg. Av og til føltes det som å se på meg selv, til tross for at vi var toeggede tvillinger og ikke prikk like.

«Seriøst?» Jeg var så forfjamset at jeg ikke greide å overveie dette på en god måte. «Jeg må si at det er ganske mye som skurrer allerede. Du har ikke lagt merke til det, du?»

Ane dro den tynne, bleke hånden gjennom panneluggen på det lange, mørke håret. Hun virket nervøs, men sa det ikke.

«Vi kan ikke takke nei til noe så spennende. Ikke etter et halvt år med kjedelig tilværelse i den burgersjappen.»

Jeg visste ikke hva jeg skulle si til det. Var jeg den eneste som hadde trivdes der?

«Jeg trodde du likte burgersjappen?»

«Samme kan det være, Jakob! Jeg er altfor nysgjerrig til å ikke finne ut av dette! Er ikke du?» Hun la armene i kryss, og straks lignet hun på mamma.

«Vel, vi vet jo hvem av oss som er mest naiv?» Jeg stirret skeptisk mot henne.

Ane rynket brynene irritert.

«Du er redd, du!»

Dermed marsjerte hun ut fra badet og forsvant inn på rommet sitt. Jeg hørte at hun ropte: «Jeg drar og sjekker uansett, med eller uten deg!»

Jeg satte meg ned på kanten av badekaret, med hodet i hendene. En merkeligere julaften hadde jeg aldri hatt. Hva slags mennesker var det som prøvde å kontakte oss nå? Hvorfor gjorde de det på en så merkelig måte?

Jeg hadde ikke tenkt lenge før jeg kom til å kikke mot det lille marmorbildet som hang ved siden av vasken. Jeg leste ordene inni meg:

Kritiser ikke et uferdig puslespill. Fest blikket, sett på plass nye brikker og se – motivet endres. Oppdager du noe nytt nå?

Plutselig kjentes det som magen ble fylt med is. Jeg hadde alltid funnet disse visdomsordene underlige, men jeg hadde likt dem. Bildet hang slik at man ble nødt til å lese ordene ved et toalettbesøk. Teksten snakket om et puslespill. Det samme gjorde den merkverdige beskjeden i tannkostene. Kunne det tenkes at vi egentlig kjente disse menneskene, og at de prøvde å gi oss et hint? Men hvorfor ble mamma holdt utenfor?

Ane var plutselig der igjen, og hun hadde kledd seg i en foret, svart skinnjakke, høye støvletter og tykk ullgenser med hvit lue til. Over skulderen hadde hun en svart håndveske.

«Jeg tuller ikke,» sa hun trassig.

Jeg reiste meg opp og stirret forvirret på henne.

«Mamma kommer til å klikke hvis hun finner det ut. Hva om jeg går og forteller det til henne nå?» «Det vil du ikke!» Ane var ikke sint, men bestemt. «Kom igjen, Jakob. Du vet at hun er totalt sinnsyk og mindre vel bevart enn de fleste!»

Jeg hadde ikke hørt Ane snakke slik om mamma før. Var dette en storm av tanker som endelig fikk utløp?

«Hun er bare overbeskyttende og redd,» sa jeg, til mammas forsvar, selv om jeg innerst inne var enig med Ane. Mamma var en fullstendig nevrotisk kontrollfreak. Det overrasket meg at hun hadde latt oss beholde de tannbørstene i det hele tatt.

«Hun prøvde å ta dem vekk,» sa Ane, som om hun visste hva jeg tenkte. «Hun lette etter dem, men jeg gjemte dem. Jeg tror hun ville kaste dem før vi oppdaget det.»

Jeg ristet svakt på hodet og smilte. Selvsagt hadde mamma prøvd å lure oss.

«Er du med eller ikke?!»

Jeg slo ut med armene.

«Har jeg noe valg? Dersom du går, må jeg gå, ellers blir det farligere for deg!»

«Tenkte meg det,» sa Ane selvtilfreds. Av og til lurte jeg på om hun hadde flere personligheter.

Jeg så meg selv i speilet over vasken. Halvlangt, mørkt hår sto til alle kanter. Hvem var jeg i ferd med å bli? En huleboer uten venner?

«Jeg vet at du egentlig liker litt spenning.» Ane stirret på meg og smilte. Så rakte hun meg jakken min. «Hvis julenissen hadde ønsket å drepe oss, hadde han gjort det allerede.»

Jeg grep den svarte jakken, og strakte meg etter luen og skjerfet.

«Det er ikke alltid så enkelt, men greit. Men vi holder oss i bakgrunnen når vi først ankommer, og venter med å tre frem inntil vi ser at det kommer flere. Greit?»

«Et kompromiss jeg kan leve med,» fastslo Ane.

Så bar det av sted gjennom ytterdøren og ut i Bergens gater. Vi bodde heldigvis nært sentrum, så buss ble ikke nødvendig. Snøen dalte stille, og gatene var tomme for folk.

Hva slags vesener var vi på vei til å møte? Hvem inviterte til oppmøte natt til første juledag?

«Jeg synes dette blir en dårligere og dårligere idé, jeg,» mumlet jeg til Ane mens vi banet oss vei gjennom snøen. Selv bryggen var tom for liv.

«Gjør du? Jeg synes den blir bedre og bedre!»

Min søsters smørblide holdning til dette begynte å irritere meg. Hun måtte virkelig ha kjedet vettet av seg denne høsten. Normalt pleide Ane å være en stille, snill og flink pike, som alltid var hyggelig og gjorde det hun fikk beskjed om. Hvorfor virket hun så fryktløs nå?

«Vent. Vi stopper her. Se, der nede er puslespillhuset,» sa jeg, og hørte selv hvor mistenksom jeg lød. Ved første øyekast kunne jeg ikke se noen andre, men etter hvert begynte de å dukke opp: ungdommer på alder med oss.

«Det er mange andre som kommer også,» sa Ane glad. «Vi gidder ikke å stå her og gjemme oss! Kom!» Før jeg visste ordet av det hastet hun ned, med meg på slep.

«Hey, kutt ut! Slipp taket, da.»

Jeg så rundt meg, og de fremmede så på oss. Fem andre ungdommer hadde stilt opp utenfor det halvt raserte, fargerike kvadratiske huset. Det var to gutter og tre jenter. Ingen av dem vekslet ord, og det gikk opp for meg at de mest sannsynlig ikke kjente hverandre. Jeg og Ane stilte oss ved veggen, og stillheten var total. Vi kunne nesten høre snøkrystallene falle.

«Da var vi alle?»

Jeg bråsnudde og kikket inn i mørket. Der sto julenissen igjen – bortsett fra at han ikke hadde på seg julenisseklær. Det hvite skjegget og kulemagen var ekte. Nå bar han isteden en blå anorakk og strikket lue med skyer på.

«To, fire, seks… syv. Ja, det var nok alle,» sa nissen til seg selv. Det var meg han først fikk øyekontakt med. «Der har vi Jakob også, og Ane!»

Det var da en i mengden, en gutt med rufsete blondt hår, tok et skritt frem og sa noe.

«Unnskyld, men er det du som har sendt oss dette?»

Jeg hadde ikke lagt merke til det før, men nå så jeg at de andre barna hadde med seg papirer. Julenissen snudde seg mot den blonde gutten, grep hånden hans og ristet den.

«Velkommen skal du være, Eivind! Var det noe i invitasjonen som var uklart?»

Eivind klødde seg litt i pannen.

«Neida, men jeg lurte på om du kunne fortelle litt mer om… om Mirakelum?»

Jeg så at alles øyne fulgte nøye med. To av jentene var blonde, og de så alvorlige ut. Den ene hadde langt, slett hår. Den andre hadde en veldig kort frisyre. Den siste av jentene var rødhåret med lange krøller og fregner. Hun så engstelig ut. Jeg strakte hals etter den siste gutten, som var en passe kraftig fyr med brunt hår og vennlige, mørkeblå øyne. Han smilte til meg, men virket sjenert. «Samle dere i en ring her, alle sammen,» sa julenissen vennlig, og gjorde tegn med armene. «Først av alt må jeg få introdusere meg selv. Mitt navn er Nissulf, og jeg er deres tillitsmann.»

Jeg så at Ane stirret med nysgjerrige øyne; hun virket faktisk overdrevent oppslukt av dette. Selv ble jeg bare mer og mer mistenksom. Jeg skottet bort på Eivind, som nå sto like ved siden av meg. Han så på meg, smilte og mumlet «hei».

«Hei,» hvisket jeg tilbake, før vi ble avbrutt av Nissulf.

«Som det står skrevet på invitasjonene deres, har dere blitt invitert til Mirakelum – det overnaturlige akademi. Mirakelum er en skole for ungdommer som er annerledes enn andre. Det er et akademi for unge gutter og jenter som er spesielt begavede, rett og slett.»

Den langhårede blonde jenten rakte armen i været, og julenissen pekte på henne.

«Fyr løs, Veronika!»

«Mener du at vi er… spesielle? At vi ikke er vanlige?» Veronikas lange øyevipper blunket.

Nissulf rensket stemmen.

«Du kan si det sånn,» sa han alvorlig.

Mumling spredte seg i mengden. Ane var den neste som rakte hånden i været.

«Er det hemmelig for andre folk?»

«Ja,» svarte Nissulf fort.

«Hvor er ditt brev?» hvisket Eivind meg i øret.

«Jeg fikk ikke noe,» sa jeg ærlig, og samtidig sjokkert. Jeg prøvde å ta inn over meg det som ble fortalt. Jeg skjønte at det var min tur til å stille spørsmål. Her var det saker og ting jeg måtte få klarhet i. Fort skjøt jeg hånden i været.

«Hva er det du egentlig sier? At vi skal dra av sted til en skole for sære folk? Og at vi ikke skal si det til noen?»

Jeg hørte av mumlingen at det var flere som var skeptiske.

Nissulf så på meg med sine dype, isblå øyne.

«Dere har fått en invitasjon. Du og Ane skal få deres også,» sa han, og løftet deretter to gylne konvolutter ut fra innersiden av jakken. Jeg tok imot den ene konvolutten og åpnet den fort. Inni lå det samme papiret som Eivind holdt.

«Hvorfor fikk vi tannkoster istedenfor brev?» Jeg innså at jeg aldri hadde trodd jeg skulle stå ute en julenatt, sammen med en mann som lignet julenissen, og stille nettopp det spørsmålet.

«Din mor er skarp, mistenksom og ikke til å undervurdere. Vi ble nødt til å bruke en mer kreativ metode for å få tak i deg og Ane.»

«Hva med å sende en sms, mail eller en melding på Messenger?»

«Hun overvåker nettet og mobilene deres,» svarte nissen fort. Så smilte han. Antakelig så han bekymringen i øynene mine. «Jeg kan ikke forklare alt nå, men vi ble nødt til å være svært forsiktige.» Så blunket han. «Litt humor var det også ment som. Vi hadde fått tak i dere før eller siden uansett.»

Nissulf rettet oppmerksomheten mot resten av ungdommene.

«Hør her, alle sammen. Jeg forstår at dette virker uvanlig og rart, men jeg tror at dere har møtt opp her fordi dere alltid har visst at noe har vært annerledes.»

Jeg kikket ned på papiret, og så forstod jeg hvorfor disse tenåringene hadde møtt opp på denne tiden av døgnet. En av de første setningene stavet:

«Opplever du at du er annerledes? Har du merket underlige tendenser som du ikke kan snakke med noen om? Vit at det finnes flere. Du er ikke alene.»

Jeg prøvde å svelge det hele. Vi var invitert til en skole kalt Mirakelum – et hemmelig akademi for ungdommer med underlige tendenser. Hva slags merkelige egenskaper var det snakk om? Jeg kunne ikke si at jeg kjente meg igjen i dette. Hadde jeg noen sinne erfart noe uvanlig ved meg selv? Jeg kikket bort på Ane, og straks forstod jeg at hun opplevde dette helt annerledes. Hva slags hemmelighet hadde hun båret rundt på? Tvillingsøsteren min lyste av iver.

«Ehm, Ane…?»

Hun snudde seg mot meg og smilte lurt.

Så fortsatte Nissulf: «Dere må frivillig følge meg til Mirakelum, og dere må signere papirene. Foreldrene deres må også signere på at dere får lov til å starte. Har alle signaturer?»

De fem andre barna rakte hendene i været.

«Signerte foreldrene deres?!» Jeg var ikke klar over at jeg sa dette høyt. «Hvordan fikk dere det til?»

«De fikk brevene sine for en stund tilbake, sammen med et litt mer jordnært brev som skulle gis til en forelder, svarte Nissulf med en liten latter.

«Mamma tror dette er en helt vanlig skole, men hun har ikke peiling på at jeg drar hit i natt,» hvisket Eivind med et flir.

«Stakk du bare av?» Jeg gjorde store øyne, og hørte samtidig at Ane flirte. Det var sant. Vi hadde også bare stukket av – midt på julenatten.

«Jeg skrev en lapp,» svarte Eivind skyldig. «Mamma ville ikke ha latt meg gå ut på denne tiden.» «Hør her, folkens!»

Alle tidde.

Nissulf fisket opp noe fra lommen sin, noe som lignet runde steiner.

«Ehm,» kremtet jeg, som nylig hadde innsett at jeg hadde et problem. «Jeg… vi… har slettes ingen underskrift fra en forelder…»

«Vi ordner det,» sa Nissulf fort, og jeg tidde straks. Jeg visste ikke hva jeg skulle si til det. Hadde han ikke nettopp vært tydelig og streng på at alle måtte ha signaturer?

«Nå, for å klarere noen saker og ting her.» Nissulf lo litt. «Hver og en av dere, ta en slik stein.» Han begynte å dele ut de små, grå steinene. «Men ta av dere votter og hansker. Det er nødvendig.»

Jeg tok imot en stein, og rullet litt rundt på den i håndflaten. Jeg så at Eivind gjorde det samme. Ane virket henrykt over å få steinen i hånden, som om hun hadde ventet på dette hele sitt liv. Hva var det som foregikk? Hvorfor hadde jeg på følelsen at jeg hadde gått glipp av noe stort?

Nissulf klappet sammen hendene.

«Nå, følg godt med. Dersom dere er de jeg tror dere er, da vil det snart komme til syne. Knip godt rundt steinene dere har fått utlevert, og hold hardt i minst ti sekunder. Deretter slipper dere.» Spenningen var som når man ventet på tordenskrallet etter et lynnedslag. Jeg kjente at hjertet hamret fortere og fortere. Hånden min knuget hardt om steinen.

Ane var den første som uttrykket sin overraskelse. Deretter fulgte de andre etter. Jeg kikket på hånden hennes, og da så jeg det. Den tidligere grå og tilsynelatende vanlige steinen, glødet nå i rødt og oste av varme. Øynene hennes var så sjokkerte at jeg trodde de kom til å sprette ut. Så kjente jeg varmen i min egen hånd, og det var bare så vidt jeg ikke rykket til i sjokk. Steinen min glødet også, og jeg merket at den skalv i hånden min. Jeg skalv også, innvendig.

Lydene fra omgivelsene tilsa at de andre ungdommene hadde samme opplevelse. Noen virket forskrekket, andre begeistret. Jeg så at Nissulf smilte mot oss.

Så var det over. Gløden var borte, og steinene falt tilbake til sitt vanlige i våre hender.

«Hva er det egentlig som skjer?» Jeg var så forfjamset at jeg trodde jeg drømte.

«Dette er helt vanvittig,» hørte jeg Eivind hviske.

Nissulf lo.

«Det er dere som gjør dette. Det er det som bor inni dere – energien deres,» svarte han. «Når steinen gløder i hånden din kan du – med sikkerhet – slå deg til ro med den du er.»

«Og hvem er det?» spurte jeg forskrekket.

«Du er overnaturlig.»


2. Mirakelum

Vinternatten freste av ørsmå snøflak og isnende kulde, men jeg hadde ikke lenger lyst til å gå inn igjen. Som fastfrosset ble jeg stående til bakken, uten å ense hvor mye jeg hadde begynt å fryse.

Det tok ikke mange sekundene før praten fylte tomrommet. Mange hadde spørsmål til Nissulf, men han holdt den ene hånden avvergende opp i luften.

«Dere vil få all nødvendig informasjon når vi ankommer skolen, men jeg blir nødt til å ta dere dit snarest. Muligheten varer ikke evig,» opplyste han, og før jeg visste ordet av det var vi på vei mot båtene.

Jeg var i villrede. På den ene siden følte jeg en sterk trang til å gå dit vinden førte meg – hvilket så ut til å være den veien Nissulf pekte ut. På den andre siden tenkte jeg på mamma. Hvordan ville hun reagere når hun innså at både jeg og Ane hadde forsvunnet? Kunne vi gjøre dette mot henne?

«Hun har prøvd å skjule dette for oss,» hørte jeg Ane si ved siden av meg. Hun trakk luen sin lenger nedover ørene.

Jeg, Ane, Eivind og de fire andre ungdommene stoppet da vi kom til sjøen. Det var ingen stor båt som sto foran oss, men den var heller ikke liten. Den så akkurat passe eksklusiv ut – som en liten yacth, og jeg ville uten å nøle ha kåret den til tidenes beste skoletransport.

«Vi er nødt til å dra før soloppgang. På dette tidspunkt er det få mennesker som kan se oss, og slik må det være,» fortsatte Nissulf, tydelig utålmodig.

Eivind tok første skritt mot båten, men han kikket på meg først, som om han ønsket at jeg skulle følge hakk i hæl. Den rødhårede av jentene var nestemann om bord. Jeg så at Ane var klar, så at hun tok imot hånden til den rødhårede.

«Vent,» sa jeg skarpt, nesten panisk.

Ane snudde seg mot meg og stirret på meg med bedende øyne.

«Vi er nødt til å gjøre dette, Jakob! Skjønner du ikke det? Vi kan… vi kan kontakte mamma når vi har kommet frem og forsikre henne om at alt er i orden.»

Visst skjønte jeg at noe rart var i ferd med å skje, og jeg forstod at verken jeg eller Ane eller de andre barna var normale ungdommer. Det var noe mystisk ved oss, og hver nerve i kroppen min ønsket at jeg skulle sjekke dette ut. Frykten for at det skulle være noe farlig, hadde forduftet. Nå var det samvittigheten min som holdt meg tilbake. Jeg så at Ane hadde bestemt seg. Hun snudde seg mot meg.

«Jeg drar ikke hjem med deg, Jakob. Beklager. Vær så snill å bli med. Dette gjelder både deg og meg.»

Jeg så at gutten med blå øyne klatret nølende opp i båten. Deretter de to blonde jentene. Ganske snart hadde alle forsvunnet inn i kabinen, og jeg sto igjen alene på bryggen.

Så kjente jeg en hånd på skulderen min, og kvakk til. Det var Nissulf.

«Det er mer for deg der ute enn livet her,» sa han varmt.

Jeg snudde meg trassig mot ham.

«Du tillater at vi drar uten underskrift. Hvorfor det?»

Nissulf smilte og klødde seg i skjegget. Han så ut som han holdt på en hemmelighet.

«Både du og Ane har underskrifter. Faren deres har signert skolepapirene.»

«Hva?»

Dette ble for mye for meg. Vår far? Mamma hadde sagt at hun ikke visste hvem vår far var. «Hvordan kjenner dere ham?»

Nissulf kikket på armbåndsuret sitt. Så fisket han opp et lite papir fra lommen.

«Jeg hadde tenkt å vise dette til dere begge, men la gå.»

Jeg tok forsiktig imot, som om det gylne papiret kom til å brenne meg. Straks så jeg underskriften til den fremmede mannen.

«Hva er etternavnet ditt?» Nissulf så skeptisk på meg, men han smilte samtidig.

«Jeg heter… Jakob J.»

«Og hvor lenge har du trodd at etternavnet ditt bestod av bare én bokstav?»

«Eh…». Jeg hadde alltid visst at det var noe rart ved navnet, men på et eller tidspunkt hadde jeg sluttet å spørre. Den enkle J-en var uvanlig, men ikke umulig. Jeg hadde sett merkeligere etternavn…

«Så lenge jeg kan huske,» måtte jeg erkjenne. Hendene mine knuget om papiret. Jeg kikket ned på underskriften igjen: Jesper Arnold Jamos.

«Om ikke dette er godt nok, er det én ting til jeg kan fortelle deg,» sa Nissulf.

«Ja?» Jeg manglet ikke nysgjerrighet på dette tidspunktet.

«Du har et bilde hengende på badet. Vet du hva jeg snakker om?»

Jeg kjente at jeg ble både kald og varm samtidig.

«Sett bitene på plass, og motivet vil endre seg?» Jeg begynte å innse hva dette førte til.

«Korrekt. Din far håpet at du ville kjenne det igjen.» Nissulf senket volumet. «Hvis jeg var deg, ville jeg ha holdt etternavnet hemmelig. Det er ikke populært blant alle.»

Nissulf gav meg et siste klapp på skulderen, før han dro mot yachten og gikk ombord.

Jeg var totalt forvirret.

«Kommer du med oss, Jakob J?»

Jeg sa ingenting, men fulgte etter ham. Så fikk jeg et siste blikk av Bergen og bryggen, før jeg steg opp i båten og inn til de andre. Mamma hadde løyet for oss, og da måtte hun godta at vi dro av gårde. Bare slik ville jeg og Ane finne sannheten, og den trengte vi nå.

Det var rart å sitte samlet inne i kabinen med disse menneskene, midt på julenatten. Båten hadde allerede ført oss på god vei ut mot havet, og jeg hadde blandede følelser. I det minste var det lunt inni den herskapelige kabinen, og hver og en av oss hadde fått utlevert en termos med kakao.

I løpet av den første timen kunne vi ikke unngå å bli bedre kjent med hverandre, og jeg greide nesten å memorere navnene til alle sammen. Best kjent ble jeg med Eivind, som hadde vokst opp med en vanskelig mor, og som slettes ikke hadde hatt noen problemer med å rømme hjemmefra på julekvelden.

«Hun var ikke voldelig på den fysiske måten, men hun sier ting som en mor ikke skal si,» betrodde han meg nokså tidlig, og jeg var overrasket over hvor stor tillit han viste meg. Selv var jeg kjent for å holde kortene tett til brystet, og vennene mine mente at jeg var en type med rare tanker og få ord. Jeg var kanskje reflektert, men ikke ekstremt pratsom – ikke med mindre en fremmed fyr kalt Nissulf dukket opp i stuen og ville ha meg med til et hemmelig akademi. Skjønt, den slags hendte rimelig sjeldent. I kveld hadde vært et av de sære tilfellene – et av dem jeg aldri hadde trodd jeg skulle oppleve. Det stakk litt i meg da jeg tenkte på de tidligere vennene mine. Sannheten var at jeg hadde levd som en einstøing lenge, hjemme på rommet med dataspill og burger, mens mennesker jeg pleide å kjenne tok en utdannelse eller skole som krevde sitt.

«Har du noen gang opplevd noe som er så rart at du ikke skjønner hvor rart det er?» spurte jeg Eivind etter hvert. Jeg så at jentene var døsige, og selv Ane hadde sovnet – på skulderen til den rødhårede, Katinka Romergate. Min tvillingsøster var alltid rask med å skaffe seg venner.

«Jeg tror vi tenker på det samme,» svarte Eivind med et ertende uttrykk. Han så ut til å være en typisk flørt – en slik som jentene falt for.

«Hva slags sted tror du dette er?» Jeg kjente at jeg også begynte å bli døsig.

«En skole for umulige ungdommer som trenger å få kontroll på livet?» flirte Eivind.

Jeg kvalte en gjesp. Så kom jeg til å tenke på noe.

«Hvordan i all verden kommer vi oss tilbake dersom dette såkalte akademiet ikke er noe for oss?» Jeg så at Eivind gjespet høyt. Han så svært trøtt ut.

«Hadde du tenkt å dra tilbake?» spurte han. Så lukket han øynene og sovnet.

Jeg rakk ikke å tenke mer over det, før en voldsom trøtthet overmannet også meg. Sakte satte jeg fra meg den halvtomme termosen på bordet. Det var så vidt den ikke falt ned. Så rakk jeg ikke å tenke mer før øynene gled over i sort, og jeg sovnet som en gråstein.

Lys spøkte bak øyelokkene mine, og jeg åpnet dem sakte. Hvorfor hadde jeg på følelsen at mange timer hadde passert? Jeg kikket ned, og så at jeg hadde på meg et ekstra ullpledd. En rask kikk rundt i båten klarerte at jeg var den eneste som var våken, og et blikk mot vinduet gjorde at jeg fikk øye på Nissulf. Han sto der ute alene, med skjerf, lue og den tykke boblejakken. Med et stikk av varme gikk det opp for meg at det måtte ha vært han som hadde lagt ulltepper over oss mens vi sov. Hadde han kjørt båten hele tiden? Hvorfor var det fortsatt mørkt ute? Hadde vi ikke dratt like før morgengry?

Nissulf snudde ansiktet mot meg, og jeg snudde meg raskt bort. Så hørte jeg at han kom inn til oss. Da våknet resten av gjengen. Både Veronika og Marina, som var kusiner, så forvirret ut, som om de ikke kunne huske hvorfor de hadde havnet her inne sammen med oss. Eivind gjespet høyt. Bare Viktor, den stille gutten med mørkeblå øyne, sov fremdeles. Jeg så at Eivind pirket borti ham.

«God morgen, unge menn og kvinner,» sa Nissulf, og børstet av seg snøen fra skjegget.

«Hva er klokken?» Det var Eivind som spurte, og jeg hørte at han fortsatt var søvnig.

«Det nærmer seg solnedgang,» sa Nissulf fort, som om han forventet reaksjoner. Det ble det.

«Men hvordan er det mulig?» hvisket Ane, og gned seg i de svære, brune øynene.

«Hvor lenge har vi vært ute på sjøen?» Jeg reiste meg opp, plutselig lys våken. «Hvor mange timer har vi kjørt?»

Nissulf nølte før han svarte: «Hele natten. Og dagen. Men vi er fremme nå.»

Så, før noen fikk sagt noe mer, forsvant han ut igjen.

«Dere må ut og se! Vi har kommet i land,» ropte han utenfra.

Jeg kikket fra Ane til Eivind. I øyekroken så jeg at Katinka drev og trykket på mobilen sin.

«Har dere dekning her?»

Jeg fisket opp min egen mobil fra lommen og begynte å trykke.

«Ingen dekning,» svarte jeg kort.

«Ingen internett,» sa Eivind like etter å ha sjekket sin egen telefon.

Nå hadde alle funnet frem mobilene sine, og sammen trykket vi i takt. En stillhet fulgte.

Det var Ane som først sa noe.

«Jeg… vi kan ikke sende melding til mamma,» sa hun, og jeg hørte engstelsen i stemmen. Hun så bedende på meg, som om hun først nå ble grepet av den skyldfølelsen jeg hadde kjent på tidligere. «Nei,» sa jeg enig, og visste at vi hadde mye å snakke om. Jeg ville ikke fortelle henne nyheten om pappa før vi var alene. «Men jeg antar at akademiet har internett. Du finner ikke mange skoler i dag som ikke har det,» lo jeg.

«Ja! Hvis de ikke har wifi skal jeg jammen spise hatten,» lo Eivind, før han slengte mobilen ned i bagen sin.

«Du har vel ingen hatt,» lo jeg.

«Nettopp,» sa Eivind.

Først nå gikk det opp for meg at alle de andre hadde pakket med seg bager og vesker. Var jeg den eneste som kom uten bagasje?

«Jeg pakket noe til deg også, Jakob,» sa Ane fort. «Og jeg tok med tannbørsten din.» Hun rakte meg tannbørsten fra Nissulf.

«Hvorfor har alle pakket ned saker og ting?» spurte jeg etter hvert.

Katinka, Veronika og Marina stirret på meg.

«Visste du ikke at det var en internatskole?» spurte Marina overrasket.

Det gikk opp for meg at jeg hadde glippet den meldingen. Den sto nemlig ikke i tannbørsten.

«Var det ingen av dere som fikk tannbørster av Nissulf?» Jeg kikket fra fjes til fjes.

«Tannbørster?!» Eivind så på meg med en blanding av ironi og forbløffelse. «Fikk du det?»

Jeg visste at Nissulf ikke hadde kunnet levere beskjeden til oss på samme måte, på grunn av mamma. Mamma, som åpenbart hadde en større del i dette enn jeg kunne ha forestilt meg. Likevel syntes jeg vi kunne ha blitt bedre informert.

«Glem det,» mumlet jeg.

«Kommer du, Jakob?» Ane sto oppreist og klar med skinnjakken på. Hun trakk på seg de store hanskene sine. «Vi må ut herfra.»

Jeg, Eivind, Viktor og jentene fikk på oss jakkene og fulgte etter Ane ut på dekk. Der så jeg tydelig at den rødgule solen var på vei ned bak horisonten.

«Så fin himmelen er,» hørte jeg Veronika hviske til Marina.

Nissulf ventet på oss, og hjalp oss i land. Omgivelsene tilsa at vi hadde kjørt i land på en øy. En stor, åpen sandstrand lyste mot oss, men den var halvfrossen av kulde. Videre fulgte en større gresslette, og jeg kunne se en liten samling runde trebord like ved vannkanten.

«Flott, eller hva?» Nissulf smilte mot omgivelsene.

Jeg nikket enig, sammen med Ane og de fem andre forfjamsede ungdommene. Den fargesprakende vinterhimmelen var med på å gi det gode inntrykket. Bak meg hørte jeg hvordan bølgene slo mot steinene, og jeg kjente sjølukten rive i nesen. Der hvor sletten endte, var det tett i tett med høye grantrær. Alt annet var skjult bak skogen.

«Hvor skal vi?» spurte jeg Nissulf, som i dette øyeblikk holdt på å hjelpe Katinka ut av båten og ned på tørr grunn.

«Jeg vet at dere er sultne, men det varer ikke lenge. Når vi kommer frem til akademiet, vil det bli servert en stor kveldbuffet for hele kullet,» forklarte han.

Jeg hørte at noen utstøtte glade lyder.

«Det har kommet andre båter, men de var tidligere enn oss. Vi ble litt forsinket, og derfor er vi etternølerne som alle venter på,» sa han med en liten latter. «Dere er de eneste ungdommene vi har hentet fra Bergen. Resten har kommet hit med båt fra andre steder i Norge.» Nissulf trakk pusten. «Dere er aller første kull på denne skolen. Det betyr at dere blir de første elevene som får ta del i undervisningsopplegget her.»

Jeg hørte litt mumling rundt meg. Ordet «forsøkskanin» poppet opp i hodet mitt, og jeg innså at flere tenkte det samme. Vi var altså på vei til en skole for ungdommer med overnaturlige egenskaper, og ingen andre hadde noen sinne gått der før oss.

«Jeg skal la skoleledelsen informere dere når vi kommer opp. Det er bedre slik,» fortet Nissulf seg å si, for han skjønte nok at flere spørsmål var på vei.

Han begynte å gå over sletten, mot skogen, og vi fulgte etter som en villig saueflokk.

«Jeg må snakke med deg før vi går inn,» hvisket jeg til Ane da jeg hadde henne alene et øyeblikk. «Om hva?» hvisket hun tilbake, men så var Katinka der igjen.

«Jeg har på følelsen at dette kommer til å bli skikkelig kult. Tror ikke dere?» Katinka lo.

Ane samtykket fort, mens jeg bare nikket og smilte.

De høye, snøkledde trærne kikket ned på oss der vi trasket mellom frosne barnåler. Ingen snakket høylytt, men jeg hørte at de andre pratet opprømt til hverandre med lavere toner. Eivind, som egentlig var nokså pratsom, hadde ikke sagt noe siden vi kom i land.

«Jeg lurer på hvor vi er,» sa han etter hvert.

«Jeg også,» samtykket jeg. «Vi er nok fortsatt i Norge, men jeg greier ikke å gjette meg til hvor.» «Det er kaldt, i hvert fall,» skjøt Viktor sjenert inn.

Jeg snudde meg, og så at han gikk bak oss. Det slo meg da at han hadde gått alene bakerst hele tiden, og at han ikke hadde vekslet ord med noen av oss.

«Ja visst,» mumlet jeg, og skjønte samtidig at Viktor ikke var av den populære typen. Dårlig samvittighet gjorde at jeg slakket litt ned på farten (jeg var kjent for å gå fort), slik at han skulle kunne gå inn på rekken ved siden av Eivind og meg. Ane og Katinka gikk foran oss, med Veronika og Marina helt foran, like bak Nissulf.

«Jeg har ikke hilst skikkelig på deg, Viktor,» sa jeg og rakte ham hånden.

Han smilte overrasket og tok imot.

«Du har vel strengt tatt ikke hilst på meg heller, Jakob,» sa Eivind leende og dultet meg hardt, men broderlig i siden.

«Greit, da,» sa jeg med en geip og rakte frem hånden. Men idet Eivind strakte seg mot den, rev jeg den tilbake. «Kanskje jeg hilser på deg en av de nærmeste dagene?»

Både jeg og Eivind lo, men Viktor nøyde seg med å smile. Han fortsatte stumt ved siden av oss, og svarte «ja» og «mhm» på noen av spørsmålene mine. Jeg skjønte at han hadde kommet hit grunnet mobbing på skolen.

«Eivind?» Jeg innså at nok et spørsmål poppet opp i hodet mitt. «Hvordan fikk du tak i underskriften?»

Jeg så at Eivind stoppet opp litt, som for å skape avstand til Ane og Katinka foran oss. Viktor fortsatte i samme tempo, og havnet snart langt foran.

«Det var pappa som skrev under,» innrømmet Eivind, og jeg kunne se en sorg i øynene hans.

Han trengte ikke å si mer. Jeg skjønte hvordan det hang sammen.

«Han tenkte at det var bedre at du dro,» avsluttet jeg for ham.

Vi trengte ikke å gå mye lenger. Ganske snart hadde vi kommet gjennom skogen, ut på en stor, åpen plass som sikkert var grønn på sommertid. Et snøhvitt teppe hadde krevd sin plass over marken.

«Vi er fremme,» sa Nissulf, og snudde seg mot oss. Jeg så at han kikket en ekstra gang på meg, som for å forsikre at jeg fortsatt hang med.

Han hadde ikke trengt å si det. Vi kunne alle se det nå – akademiet. Jeg måtte ta noen skritt fremover for å se skikkelig. En svær, sort bygning strakte seg mot himmelen. Det så ut som en blanding av et hotell, en skole og Grieghallen i Bergen. Det var en svær, rektangulær bygning som man ikke kunne se enden på. Skoleplassen var inngjerdet med høye, sorte gjerder, og midt på plassen sto en diger marmorfontene med en statue av sort stein formet som en kule.

«Praktfullt, eller hva?» Nissulf virket så stolt over skolen at jeg mistenkte ham for å ha bygget den selv.

Jeg kunne høre begeistring spre seg blant de andre, og jeg så at Ane sendte meg et strålende smil. Porten åpnet seg på vidt gap, og jeg lot meg overraske over hvor høy den var. I tillegg skranglet den igjen bak oss med et overdrevent smell. Jeg kvapp høyeste av alle.

«Slapp av,» lo Nissulf da han innså at samtlige stirret mot de høye, spisse gjerdene. «Porten står åpen til vanlig. Dere blir ikke stengt inne.»

Først nå fikk jeg øye på det store skiltet som prydet fremsiden av skolen. Med store sølvbokstaver stavet det: «Mirakelum – det overnaturlige akademi».

Jeg snudde meg mot Ane og Eivind, og jeg så at også de hadde ansiktene vendt opp. Jeg kunne se Ane mime ordene med munnen.

«Ganske sprøtt, hva?» Eivind flirte igjen.

«Fullstendig galskap,» sa jeg matt. «Sprøere enn det sprøeste man kan tenke seg.»

«Jeg synes dette er knall-kult, jeg,» sa Ane.

Dette måtte uten tvil være den rareste dagen i mitt liv. Her sto vi altså, syv forvirrede ungdommer fra Bergen, utenfor en såkalt mirakelskole som lignet et luksushotell. Jeg kikket ned på hendene mine. Hva slags underlige krefter mente de at vi var i besittelse av? Og – var det virkelig sant at pappa var her? Det føltes overveldende, som i en drøm.

Jeg rakk ikke å tenke mer før de mørke, glassaktige hoveddørene skilte seg og åpenbarte entreen. Vi gikk inn, en etter en, og til slutt lukket dørene bak oss. Stemningen i den digre skoleentreen føltes herskapelig og mørk. Golvet bestod av marmor, og i enden sto en bred, sort trapp med sølvforgylt gelender som førte opp mot øvrige etasjer. Ingenting ved dette minnet meg om en skole.

Nissulf ledet an opp trappen, og tok oss med gjennom lange, smale korridorer. Snart kom vi til en svær sal med buet inngang: spisesalen.

Høye stemmer og latter fylte ørene mine, og jeg skjønte at resten av ungdommene var å finne her. Brått fikk jeg en følelse av fellesskap. Spisesalen besto, som størsteparten av skolen, av sort og grått med innslag av lysende spotter på veggene. Mange runde bord med kremhvite duker var plassert rundt i salen, og jeg kunne anslå over hundre tenåringer der inne. Helt foran, på en slags scene, sto et langbord fylt med voksne – antakelig lærerstaben.

Halvveis på vei inn fikk jeg med meg at Nissulf ikke fulgte med oss. Jeg snudde meg, banet meg vei tilbake og ignorerte at Eivind lurte på hvor jeg skulle. Jeg hastet bortover den samme korridoren vi hadde kommet fra, og ropte etter Nissulf.

«Hei!»

«Jakob, hva er i veien?»

Jeg stoppet.

«Jeg vil vite hvor faren vår er. Du sa at dere fikk underskriften fra ham, hvilket må bety at han er her på akademiet!»

Jeg så at Nissulf tenkte seg om, som om han ikke helt visste hvordan han skulle forklare.

«Det stemmer. Til vanlig er han en av lærerne her, men for øyeblikket er han bortreist,» svarte han omsider.

Jeg kunne ikke tro det. Her hadde jeg endelig funnet ut hvor min egen far befant seg, og så var han borte den ene dagen jeg og Ane ankom skolen.

«Hvorfor reiste han bort når han visste at vi ville komme?»

«Han var helt nødt,» svarte Nissulf enkelt, som om det var opplagt.

«Hvorfor det?» Jeg kunne ikke forstå, og jeg greide ikke å slutte å spørre.

«Jeg beklager, Jakob, men det kan jeg ikke forklare deg akkurat nå,» sa Nissulf. Han la en arm på skulderen min og klappet lett, som for å trøste. «Jesper har bedt om hemmelighold av informasjon. Jeg tror det er best om du snakker minst mulig om ham. Ikke still spørsmål om ham til noen andre enn meg, er du snill.»

«Men…»

Så forsvant Nissulf inn en dør, og jeg hørte at han låste bak seg.

Jeg ble stående tilbake, måpende. Hva i alle dager var det som foregikk? Undrende subbet jeg tilbake gjennom korridoren og entret spisesalen. Selvsagt kikket alle på meg da jeg kom til syne. Så diskret jeg kunne, fant jeg meg en plass ved siden av Eivind, Ane, Katinka og et par andre gutter med kastanjebrunt hår.

«Hei,» sa den ene gutten. Håret hans var stort og bustete, og øynene gnistrende grønne. «William her,» sa han, og viste så til den andre gutten, som hadde samme øyefarge og hårfarge, men mye lengre hår, som var festet i en hestehale. «Dette er min bror, Daniel.»

Daniel rakte ut hånden og gav meg et raskt, men slapt håndavtrykk.

«Jakob,» sa jeg fort, og smilte. «Er dere søsken?»

«Ja visst,» svarte William. «Men vi er født i samme år. Mamma er støtt verpesyk, så hun spytter ut unger i hytt og pine!»

Jeg prøvde å le unna den litt pinlige kommentaren, og merket i sidesynet at Ane og Katinka smilte til hverandre. Eivind var den eneste som lo.

«Jammen godt at dere rømte hit, da!»

Eivind og William lot til å være bygget av samme grunnstoff. De var begge sarkastiske, lattermilde og ertende. Jeg følte meg litt kjedelig til sammenligning.

«Har de gitt oss noe informasjon?» spurte jeg Ane.

«Er dere tvillinger?» Det var William som spurte. Jeg så at han studerte meg og Ane med nysgjerrige øyne. «Jeg ser det på kroppsspråket.»

«Det stemmer,» sa jeg for å bekrefte. Jeg visste ikke helt hva, men det var et eller annet underlig ved William. Kanskje var det tonefallet hans om virket litt for skarpt?

Tankene mine ble avbrutt av at noen klappet hendene sammen. Jeg kikket opp mot det avlange bordet og så at en av de voksne hadde reist seg. Vedkommende hadde halvlangt, sort skjegg og lite hår. Nå sto han der og stirret utover forsamlingen. Rommet stilnet momentant. Stemningen var tydelig spent.

«Mitt navn er Jeremi Germann, og jeg er rektor her på akademiet,» innledet han. Stemmen var myndig og stålklar. At han gikk kledd i dress, hvit skjorte og rødt slips gjorde ikke inntrykket mindre pompøst.

«Før vi spiser ønsker jeg å informere dere om livet på Mirakelum – og hva som egentlig skal skje her.»

Det var gode nyheter, tenkte jeg. Mer informasjon var ikke å forakte.

En av elevene ved bordet lengst foran rakte hånden i været, og Jeremi Germann fikk øye på ham. «Spørsmål tar vi etterpå,» sa rektoren raskt. Deretter kremtet han og fortsatte: «Ingen av dere har havnet her tilfeldig. Det er viktig at dere forstår det. Mirakelum er en videregående internatskole, men den ligner neppe noe dere har sett tidligere.»

«Jeg begynte å anta noe slikt,» hvisket Eivind ironisk ved siden av meg.

Jeg tillot meg å granske hver og en av lærerne rundt det avlange spisebordet på scenen. Sammen med rektor Jeremi var de tolv lærere. Tre kvinner og ni menn. Klesstilen deres var elegant. Alle gikk i skjorter, slips og dressjakker.

«Mirakelum er en skole for håndplukkede elever, som dere selv. Hver og én av dere besitter det vi har valgt å kalle evne-gaver: overjordiske gaver som er få mennesker unt,» fortsatte rektor Jeremi Germann. «Denne skolen har vært i utvikling i mange år, men først nå våger vi å åpne den. Tiden er inne, og vi er endelig klare.»

Jeg så på elevene rundt meg at mange ønsket å stille spørsmål. Usikre blikk streifet hverandre på kryss og tvers.

«Stille i salen,» sa rektor Germann myndig. «Jeg skjønner at dere er forvirret, sjokkert, overrasket og forbauset over denne nye tilværelsen, men der er høyst nødvendig at dere får med dere alt.» Germann fikk overlevert et dokument fra en av de kvinnelige lærerne, en med krøllete, rosa hår. «Hør så. Dere vil bli gitt grundig innføring i evnegavene i morgen, og videre må dere gjennomgå noen tester slik at vi blir sikre på hvor dere hører hjemme. Dere deles inn i fire, men vi kaller det ikke klasser. Her heter det kapitler – altså kapittel en, kapittel to, kapittel tre og kapittel fire.»

Jeg fulgte godt med nå. Rektor Germann snakket fort og intenst. Jeg så at både Ane, Katinka og Eivind stirret fremover med forbausede uttrykk.

«Disse kapitlene benyttes kun i de tilfeller hvor det er fellesfag. I det store og hele inndeles dere i klasser etter evner.»

Flere hender skjøt i taket. Den stilfulle rektoren innså antakelig at han ikke hadde annet valg enn å la ungdommene komme til orde.

En jente med lange, brune krøller spurte: «Er det magi du mener? Er vi på en måte… magiske?»

Det hørtes litt mumling og lav latter i salen.

«Nei,» sa Germann kort og strengt. «Dette er ingen magiskole for trollmenn og hekser eller noe av det eventyrlige slaget. Dere er mennesker – mennesker med spesielle evner.»

En gutt med sort hår og briller rakte hånden i været.

«Ja?» Germann hørtes ut som han var lei allerede.

«Hva slags evner?»

«Som sagt vil dere få en grundig innføring i evner i morgen tidlig etter frokost! Men de færreste av dere er i besittelse av mer enn én evne. Dette gjør at dere er svært forskjellige, på samme tid som dere har noe til felles.»

Før jeg visste ordet av det hadde jeg skutt hånden i været. Jeg så at Ane kikket mistenksomt mot meg.

«Hvordan finner vi ut hvem som har hvilke evner?»

Det var første gang rektor Germann satte det kullsorte blikket sitt i meg.

«Min gode mann. Jeg håper ikke du – eller noen annen her – tror at vi har stelt i stand et slikt opplegg, uten anelse om hvordan ting skal gjøres.» Han kremtet høyt. «Dere vil måtte gjennomgå krevende tester og øvelser før den endelige avgjørelsen, men til syvende og sist skal det stå klinkende klart hvorvidt du besitter den ene eller den andre kraften.»

«Ok, takk,» mumlet jeg, men var ikke helt fornøyd. Jeg skulle mer enn gjerne ha hoppet over natten slik at informasjonsmøtet kunne starte.

«Vi ønsker ikke å overvelde dere med alt sammen på en gang,» fortsatte rektor Germann, og jeg kunne se at noen av lærerne nikket anerkjennende for å vise sin enighet. «I kveld skal være en sosial sammenkomst, slik at dere kan bli kjent med noen av de andre!» Han klappet sammen hendene, og straks kom en anmarsj av servitører, bærende på digre fat med velduftende pizzastykker. Responsen fra salen tilsa at maten var velkommen. Spørsmålene stilnet med det samme, og mange lot hendene falle slapt mot steingolvet.

«Neimen ikke verst,» utbrøt Eivind, og jeg var sikker på at han kom til å sikle. «Jeg hadde forventet kjøttboller og poteter – er det ikke den slags man alltid får på internat?»

Jeg lo litt. Denne skolen var jammen noe utenom det vanlige.

Da jeg tretti sekunder senere satt og gomlet på et digert stykke med pepperoni, innså jeg at lærerstaben hadde tatt sikte på å imponere oss.

«Den beste pizzaen jeg har smakt på tusen år,» lo William, og jeg så at han hadde startet på sitt andre stykke allerede.

Jeg snudde blikket tilfeldig, og da fikk jeg øye på ham: Viktor. Han satt alene, uten noen ved siden av seg på hver stol. Han snakket ikke med noen, men gomlet i stillhet på pizzastykket sitt.

«Skal vi kanskje… invitere ham bort hit?» Jeg så fra øye til øye rundt bordet vårt.

«Ja, gjør det,» sa Ane oppmuntrende, og Katinka nikket enig.

«Hvorfor det?» Det var William som spurte.

Jeg ble så forfjamset at jeg først ikke visste hva jeg skulle svare.

«Fordi han sitter alene?»

William heiset skuldrene.

«Tenk om han sitter alene av en grunn?»

«Vel, det er hyggelig å spørre, i hvert fall,» sa jeg, og bestemte meg for gå bort til Viktor.

«Hei,» sa jeg da jeg nådde bordet hans, og Viktors store, blå øyne stirret på meg. Han så fryktelig trist ut. «Kom og sitt med oss, da!»

Viktor sa ingenting, men nikket og fulgte etter meg bort til bordet mitt. Til min ergrelse så jeg at William hvisket til broren sin, for deretter å smile til oss. Hvorfor oppførte de seg så rart?

«Hei,» sa Ane til Viktor da han satte seg. Hun rakte straks ut den tynne armen sin. «Ane her, tvillingbroren til Jakob!»

Det gikk ikke mer enn et par minutter før jeg innså at å bringe Viktor til bordet hadde vært en feil. Nå satt William og Daniel og holdt seg for nesene.

Da kjente jeg at jeg ble varm.

«Hva er det med dere to?!» spurte jeg skarpt, og veltet samtidig brusglasset mitt.

«Oi,» utbrøt Eivind, og fanget det før colaen farget duken.

«Vi lurer bare litt på om godeste Viktor her… har hørt om å bruke deodorant?!»

Jeg så at Viktor rødmet fra topp til tå.

«Vi har reist lenge,» mumlet han til sitt forsvar. «Vi har ikke kunnet dusje…»

«Du har ikke dusjet på tre dager, har du vel?» Det var Daniel som spurte, og han hadde et selvgodt glis rundt munnen.

«Eh…» Viktor rødmet enda mer.

«Kutt ut,» sa Ane irritert. «Hvorfor snakker vi om dette?!»

William begynte å le høyt.

«Vi spøker jo bare litt!»

Jeg opplevde ikke at andre enn William og Daniel så humoren i situasjonen.

«Hva er det med dere? Så humørløse?» spurte Daniel.

«Interessant,» sa Ane kjølig. «Det er bare til å komme med alt det negative du har. Få det ut, først som sist.»

«Du er frekk, du,» svarte William spydig, for deretter å kaste en pepperonipølse på henne.

«Hva gjør du?» sa jeg forskrekket.

Jeg og William stirret olmt på hverandre.

Videre skjedde noe som førte til at samtlige ved bordet skvatt. Williams sorte skjorte strammet seg i halsen, og han rykket til – som om en sterk hånd hadde grepet den. Kavende etter luft grep han seg til skjortekragen mens han hveste: «Hva i heiteste er det som foregår?!» Frykten lyste i øynene hans.

Så var det som om Williams krage løsnet, og alt var normalt igjen. Han pustet lettet ut.

Daniel kikket forskrekket på oss andre. Så knep han de lysegrønne øynene sammen til to streker. «Hvem av dere var det?»

«Vi har vel ikke gjort noe,» sa jeg straks, og håpet i mitt indre at det var sant. Vi hadde alle sett det skje, men det gav ingen mening. Eller gjorde det det? Jeg kjente at jeg ble uvel og kvalm. Her var et eller annet overnaturlig på ferde.

Så oppdaget jeg at Viktor var på vei til å reise seg. Da rakte jeg ut armen.

«Nei. Det er dere som burde gå.» Jeg nikket mot William og Daniel.

«Med glede,» glefset William og reiste seg så brått at elever fra de andre bordene snudde seg mot oss. «Taper-bordet er visst her!» Han snudde ryggen til oss. Daniel var rask til å følge etter, men jeg så at han sendte oss et blikk blandet med frykt, som om han var redd oss.

«De var noen snåle typer, de to,» sa Eivind omsider, og vi begynte alle å le litt nervøst.

Selv Viktor trakk på smilebåndet, til tross for at han var tydelig såret.

«Det var jo greit å finne ut av det,» samtykket jeg, som ennå var rystet etter skjorte-opplevelsen.

Jeg hadde tatt feil: Eivind og William var slettes ikke like. Jeg kikket mot bordet de nå hadde inntatt, og så at de spøkte og lo med to andre gutter. Det var likevel noe som sa meg at vi kom til å ha mer med disse brødrene å gjøre.

